Na temelju članka 26. i 27. Zakona o radu (Narodne novine, broj 93/14, 127/17, 98/19, 151/22 i 64/23 - OUSRH od 14. 6. 2023.) nakon prethodnog savjetovanja sa sindikalnim povjerenikom s pravima i obveza radničkog vijeća, Školski odbor Medicinske škole Dubrovnik na sjednici održanoj 28. 3. 2024. donio je

**IZMJENE I DOPUNE PRAVILNIKA O RADU**

**Članak 1.**

U Pravilniku o radu Medicinske škole Dubrovnik (KLASA:007-01/23-02/409, URBROJ:2117-46-01-23-1 od 27.6.2023), u članku 16. stavak 7. mijenja se i glasi:

„(7) Poslove tajnika u Školi može obavljati osoba koja je završila:

a)sveučilišni integrirani prijediplomski i diplomski studij pravne struke ili stručni diplomski studij javne uprave,

b) stručni prijediplomski studij upravne struke, ako se na natječaj ne javi osoba iz točke a) ovoga stavka“.

**Članak 2.**

U članku 19. stavku 6. podstavci 3. i 4. mijenjaju se i glase:

„– s radnikom koji u Školi ima zasnovan radni odnos na neodređeno nepuno radno vrijeme, do

punog radnog vremena u Školi u kojoj je zaposlen,

– na zahtjev radnika zaposlenog u Školi na neodređeno vrijeme, premještajem u drugu školsku ustanovu, na temelju sporazuma ravnatelja školskih ustanova,“.

Iza podstavka 5. dodaje se podstavak 6. koji glasi:

„– s osobom koja je tijekom studija bila korisnik državne stipendije Ministarstva za STEM nastavničke studije i koja je, sukladno uvjetima stipendiranja, preuzela obvezu rada u školskoj ustanovi.“.

Iza stavka 6. dodaje se novi stavak 7. koji glasi:

„(7) Ako se na natječaj ne javi osoba koja ispunjava uvjete iz članka 105. ovoga Zakona za rad učitelja i nastavnika u srednjoj školi, radni odnos može se zasnovati bez natječaja na određeno vrijeme do godinu dana s osobom u mirovini koja ispunjava uvjete natječaja, s mogućnošću produljenja ugovora na određeno vrijeme za dodatnih godinu dana, ali ne dulje od 67. godine života.“.

U dosadašnjem stavku 7. koji postaje podstavak 8. iza riječi „Zakona,“ dodaju se riječi: „niti se radni odnos zasnuje s osobom iz stavka 7. ovoga članka“.

Iza dosadašnjeg stavka 7. koji postaje stavak 8. dodaju se stavci 9. i 10. koji glase:

„(9) Popise i kontakte osoba iz stavka 6. podstavka 6. ovoga članka Ministarstvo dostaviti Školi na zahtjev, na temelju kojeg će Škola uputiti službeni poziv osobi za zasnivanje radnog odnosa.

(10) Odbijanje ili ne prihvaćanje poziva Škole iz stavka 9. ovoga članka smatrat će se kršenjem uvjeta stipendiranja.“.

**Članak 3.**

Članak 94. mijenja se i glasi:

„(1) Republika Hrvatska kao punopravna članica Europske unije sudjeluje u upravljanju i radu europskih škola te upućuje odgojno-obrazovne radnike na rad u europske škole.

1. Odgojno-obrazovni radnik koji je prije upućivanja na rad iz stavka 1. ovoga članka imao zasnovan radni odnos na puno neodređeno vrijeme, ima pravo povratka na rad, na poslove koje je obavljao prije upućivanja, bez provedbe javnog natječaja, sukladno sporazumu između radnika i poslodavca.
2. Odgojno-obrazovni radnik izabran za rad u hrvatskoj nastavi u inozemstvu ili osoba koja je izabrana za lektora hrvatskog jezika i književnosti na visokoškolskoj ustanovi u inozemstvu, a koja je prije upućivanja imala zasnovan radni odnos u Školi na neodređeno vrijeme, ima pravo povratka na rad, na poslove koje je obavljala prije upućivanja, bez provedbe javnog natječaja, sukladno sporazumu između radnika i Škole.
3. Radnik iz stavaka 1. i 3. ovoga članka ima se pravo vratiti na rad u Školu u kojoj je prethodno radio ako o svojoj namjeri povratka obavijesti Školu najkasnije u roku od sedam dana od dana prestanka trajanja izbora iz stavaka 1. i 3. ovoga članka.
4. Ako radnik iskoristi pravo iz stavaka 2. i 3. ovoga članka, ima pravo povratka na poslove na kojima je prethodno radio u roku od sedam dana od dana dostave obavijesti iz stavka 4. ovoga članka.“.

**Članak 4.**

Ovaj Pravilnik stupa na snagu osmoga dana od dana objave na oglasnoj ploči škole

Klasa: 007-01/24-02/86

Urbroj: 2117-46-03-24-1

U Dubrovniku, 28. 3. 2024.

Predsjednik

Školskog odbora

Ovaj Pravilnik je objavljen na oglasnoj ploči škole

dana 28. 3. 2024. godine, a stupio je na snagu dana 8.4.2024. godine.

Ravnateljica